Hoës in hof oor bedrog by Tongaat HulettPeter Staude, Murray Hector Munro, Michael Edward Deighton, Rory Edward Wilkinson, Kamasagrie Singh, Samantha Shukla en Gavin Dykes Kruger in die hof. (Foto: Verskaf) Die voormalige uitvoerende hoof van Tongaat Hulett, Peter Staude, en ses ander, onder wie voormalige direkteure by dié suikervervaardiger, is Donderdag borgtog van R30 000 elk toegestaan. Staude word saam met Murray Hector Munro, Michael Edward Deighton, Rory Edward Wilkinson, Kamasagrie Singh, Samantha Shukla en Gavin Dykes Kruger daarvan beskuldig dat hulle Tongaat Hulett uit R3,5 miljard bedrieg het. Dít volg nadat grondverkope tussen 2015 en 2018 vroeër gedateer is en bestuurders in die proses munt daaruit geslaan het. Die beskuldigdes het almal vroeër vandag in die gespesialiseerde handelshof in Durban verskyn voordat hulle op borgtog vrygelaat is. Hulle staan almal tereg op aanklagte van bedrog, die oortreding van die Wet op Finansiële Markte, die Maatskappywet en die Wet op die Voorkoming van Georganiseerde Misdaad. Kruger, voorheen ŉ geregistreerde ouditeur by Deloitte en Touche, word ook van die oortreding van die Wet op die Ouditberoep aangekla. Natasha Ramkisson-Kara, provinsiale woordvoerder van die Nasionale Vervolgingsgesag (NVG), sê Tongaat Hulett het verskeie filiale, waarvan een Tongaat Hulett Developments is. “Daar word beweer dat die beskuldigdes tussen Maart 2015 en September 2018 saamgewerk het om die [maatskappy], sy werknemers, krediteure en aandeelhouers onder ŉ wanindruk te bring dat die inkomste wat uit grondverkope verkry is die korrekte waarde is en korrek weerspieël is in die finansiële verslae. Dít terwyl hulle in werklikheid in besit was van vroeër gedateerde verkoopsooreenkomste. “Dit het daartoe gelei dat winste foutiewelik verklaar is en die bestuurders groot bonusse ontvang het.” Die beskuldigdes sal na verwagting weer op 11 April in die hof verskyn.